B4-1050, 1067, 1073, 1079 και 1086/97

Ψήφισμα σχετικά με την κατάσταση στη Σιέρρα-Λεόνε

Το Ευρωπαϊκό Κοινοβούλιο,

- έχοντας υπόψη το ψήφισμα 1132 του Συμβουλίου Ασφαλείας των Ηνωμένων Εθνών,

- έχοντας υπόψη τις δηλώσεις της Προεδρίας της Ένωσης της 28ης Μαΐου, 20ής Ιουνίου, 10ης Ιουλίου και 5ης Δεκεμβρίου 1997 σχετικά με την κατάσταση στη Σιέρρα-Λεόνε,

- έχοντας υπόψη τα προηγούμενα ψηφίσματά του σχετικά με τη Σιέρρα-Λεόνε και συγκεκριμένα αυτό της 12ης Ιουνίου 1997 ((ΕΕ C 200 της 30.6.1997, σελ. 170)),

- έχοντας υπόψη την κοινή θέση του Συμβουλίου της 8ης Δεκεμβρίου 1997,

Α. υπενθυμίζοντας ότι στρατιωτικό πραξικόπημα εξεδηλώθη στις 25 Μαΐου 1997 από στοιχεία του στρατεύματος της Σιέρρα-Λεόνε που ανέτρεψαν τον δημοκρατικά εκλεγμένο Πρόεδρο Kabbah, και τον ανάγκασαν να φύγει από τη χώρα,

Β. επισημαίνοντας ότι το πραξικόπημα αυτό, το τρίτο από το 1992, διέκοψε τις προσπάθειες των πολιτικών αρχών και των ανταρτών του «Ενιαίου Επαναστατικού Μετώπου» για την αποκατάσταση της δημοκρατίας η οποία είχε αρχίσει τον Μάρτιο του 1996, με τη διοργάνωση πολυκομματικών εκλογών,

Γ. επισημαίνοντας τις λεηλασίες και τις βιαιότητες που εκδηλώνονται εις βάρος του λαού της Σιέρρα-Λεόνε μετά το πραξικόπημα,

Δ. εκφράζοντας την ανησυχία του για την προειδοποίηση που απηύθυνε στις 25 Νοεμβρίου 1997 το Παγκόσμιο Επισιτιστικό Πρόγραμμα, σύμφωνα με το οποίο στη Σιέρρα-Λεόνε, 200.000 άτομα κινδυνεύουν να πεθάνουν από πείνα και για τις εκτιμήσεις σύμφωνα με τις οποίες πολύ περισσότερα από 200.000 εκτοπισμένα άτομα προσπαθούν να διασωθούν από τις βιαιοπραγίες που έχουν εκδηλωθεί στη χώρα μετά το πραξικόπημα,

Ε. επισημαίνοντας τις κυρώσεις που απεφασίσθησαν στις 8 Οκτωβρίου 1997 από το Συμβούλιο Ασφαλείας των Ηνωμένων Εθνών με σκοπό την απαγόρευση της μετακίνησης των μελών της στρατιωτικής χούντας και την επιβολή εμπάργκο στα όπλα και το πετρέλαιο,

ΣΤ. επισημαίνοντας ότι ανετέθη στην Οικονομική Κοινότητα των Κρατών της Δυτικής Αφρικής (CEDEAO) από τα Ηνωμένα Έθνη να επιβλέψει την εφαρμογή των κυρώσεων,

Ζ. υπενθυμίζοντας ότι υπεγράφη ειρηνευτική συμφωνία στις 23 Οκτωβρίου 1997 στο Κόνακρυ μεταξύ της στρατιωτικής χούντας και της Επιτροπής των Πέντε της CEDEAO, συμφωνία η οποία έγινε αποδεκτή από τον Πρόεδρο Kabbah,

Η. επισημαίνοντας ότι η ειρηνευτική συμφωνία προβλέπει την επιστροφή στη συνταγματική νομιμότητα καθώς και τον αφοπλισμό και την αποστράτευση όλων των μαχητών εντός έξι μηνών,

1. καταδικάζει εκ νέου το πραξικόπημα που εξεδηλώθη στη Σιέρρα-Λεόνε και το οποίο διέκοψε τη διαδικασία εκδημοκρατισμού και προκάλεσε εσωτερική αστάθεια στη χώρα και καλεί τις αρχές της Σιέρρα-Λεόνε να σταματήσουν τις βιαιοπραγίες εις βάρος των πολιτών[semigr ]

2. εκφράζει την ικανοποίησή του για την ειρηνευτική συμφωνία της 23ης Οκτωβρίου 1997 και καλεί τα αντιμαχόμενα μέρη να σεβαστούν τις υποχρεώσεις που η συμφωνία αυτή τους επιβάλλει[semigr ]

3. ζητεί από την Ευρωπαϊκή Ένωση να εξετάσει σύντομα ποιόν μεσολαβητικό ρόλο μπορεί να διαδραματίσει, ιδίως όσον αφορά τις συμφωνίες αφοπλισμού[semigr ]

4. σημειώνει με ικανοποίηση την κοινή θέση του Συμβουλίου της 8ης Δεκεμβρίου 1997 που αποσκοπεί στην εφαρμογή απο την Ευρωπαϊκή Ένωση των κυρώσεων που απεφάσισε το Συμβούλιο Ασφαλείας των Ηνωμένων Εθνών κατά της Σιέρρα-Λεόνε[semigr ]

5. ζητεί μετ' επιμονής να εξετάσει ταχέως η Επιτροπή εάν υπάρχει διαθέσιμη επαρκής επείγουσα βοήθεια για τον πληθυσμό της Σιέρρα-Λεόνε καθώς και ποιόν ρόλο μπορεί να διαδραματίσει η Ευρωπαϊκή Ένωση για τη διανομή της βοήθειας αυτής[semigr ]

6. ζητεί από την Ευρωπαϊκή Ένωση να παράσχει ουσιαστική αρωγή στις όμορες χώρες οι οποίες εδέχθησαν μεγάλο αριθμό προσφύγων μετά την έναρξη της ένοπλης αναμέτρησης[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τους συμπροέδρους της Συνέλευσης Ίσης Εκπροσώπησης ΑΚΕ-ΕΕ, τους Γενικούς Γραμματείς του ΟΗΕ και του ΟΑΕ, την CEDEAO καθώς και τις αρχές της Σιέρρα-Λεόνε.